Þórdís Kolbrún Reykfjörð Gylfadóttir er ráðherra iðnaðar - , ferðamála - og nýsköpunar í atvinnuvega - og nýsköpunarráðuneytinu . Þórdís Kolbrún Reykfjörð Gylfadóttir , ráðherra iðnaðar - , ferðamála - og nýsköpunar , segir aðgerðaáætlun um einföldun regluverks tækifæri til að draga úr reglugerðafargani í íslenskri stjórnsýslu . Hún hefur jafnframt sett fram frumvarp um að færa Samkeppniseftirlitið í fyrra horf frá því fyrir hrun . Samhliða áætluninni vinnur atvinnuvega - og nýsköpunarráðuneytið að samkeppnismati í samvinnu við OECD og Samkeppniseftirlitið , sem snýst um að greina hvort regluverk kunni að hamla samkeppni eða fela í sér óþarfa reglubyrði . Á Íslandi beinist hún að ferðaþjónustunni og byggingargeiranum en í þeim er reglubyrðin ein sú þyngsta meðal OECD ríkja . „ Auðvitað viljum við ekki vera með þyngsta regluverkið innan OECD , en núna vitum við af því og getum tekist á við það . Ég hlakka til að fá niðurstöðurnar í vor til að geta hrint umbótum í framkvæmd því ég held að það séu ótrúlega mikil tækifæri til þess innan bæði ferðaþjónustunnar og byggingargeirans , “ sagði Þórdís Kolbrún . „ En þetta á einnig við í því almennt hvernig við vinnum reglugerðir og frumvörp og hvernig stjórnkerfið sjálft vinnur . Þess vegna leitum við til atvinnulífsins þar sem fólk og fyrirtæki eru að glíma við þetta regluverk alla daga , og geta þá bent okkur á hvað megi laga til að auka skilvirkni og má segja hámarka súrefnið sem atvinnulífinu stendur til boða . “ Í byrjun vikunnar kynntu þau Kristján Þór Júlíusson , ráðherra sjávarútvegs - og landbúnaðarmála , aðgerðaráætlunina með því að hann beitti einföldu pennastriki til að fækka ellefu hundruð reglugerðum í hans málaflokkum niður í átta . Annar liður í áætluninni er bandormur lagabreytinga sem Þórdís Kolbrún kynnti í samráðsgátt stjórnvalda þar sem felldir verða niður 16 lagabálkar , en elstu þeirra eru lög um eignarnám á vatnsréttindum frá 1921 , en einnig lög um sölu á Lagmetisverksmiðju ríkisins sem dæmi . Einnig verða felldar niður kröfur um sérstök verslunar - og iðnaðarleyfi auk sérstakra prófréttinda til að selja notaða bíla . „ OECD hefur bent okkur á þá meinsemd í íslenskum reglum að hér þarf oft leyfi ofan á leyfi . Hefur þá þurft að sækja um ákveðin leyfi sem hafa það eina hlutverk að vera grundvöllur fyrir öðru leyfi . Þetta er fullkomlega óþarft og ekkert nema flækjustig og kostnaður . Regluverkið þarf að vera þannig að almennir borgarar geti skilið það án vandkvæða ef þeir ætla að fara út í eigin atvinnurekstur , “ segir Þórdís Kolbrún . Krafan um iðnaðarleyfin sem nú eru að falla niður hafa hangið inni í löggjöfinni meðan hægt og bítandi hafi komið í þeirra stað flókið regluverk EES reglna um mengandi iðnað sem er leyfisskyldur hjá Umhverfisstofnun . Á síðari árum hefur það verið eitt skilyrða fyrir leyfum til áfengisframleiðslu , meðan verslunarleyfin hafa verið til viðbótar við hefðbundnar skráningar fyrirtækja sem Þórdís Kolbrún segir leggja alveg nægilegar skyldur á herðar þeirra . „ Síðan eru þau sjónarmið uppi að áfram eigi að vera kröfur um sérstakt próf til að selja bíla , en það myndi þýða aukið eftirlit sýslumanna sem þyrftu þá að setja alvöru fjármuni í það og þá viðbótargjald sem myndi lenda á neytendum . Ég spurði hvernig þessu væri háttað í löndunum í kringum okkar en svona er þetta hvergi nema í Póllandi . Því segi ég að ef almennar kröfur um réttmæta og eðlilega viðskiptahætti eru uppfylltar , þá á það að duga . Við eigum ekki að þurfa að vera með einhverjar kröfur um leyfi umfram það sem önnur lönd telja sig þurfa . “ Nánar má lesa um málið í Viðskiptablaðinu . Áskrifendur geta nálgast blaðið undir Tölublöð , aðrir geta gerst áskrifendur hér .